รัฐบาลไทย-ข่าวทำเนียบรัฐบาล-สธ. เร่งฉีดวัคซีนกลุ่มบุคลากรทางการแพทย์ ประชาชนในพื้นที่ระบาด และพื้นที่ท่องเที่ยว
วันศุกร์ที่ 23 เมษายน 2564
สธ. เร่งฉีดวัคซีนกลุ่มบุคลากรทางการแพทย์ ประชาชนในพื้นที่ระบาด และพื้นที่ท่องเที่ยว
กระทรวงสาธารณสุข เร่งฉีดวัคซีนโควิด 19 ให้บุคลากรทางการแพทย์ทั่วประเทศ กลุ่มเป้าหมายในพื้นที่ระบาด และจังหวัดท่องเที่ยว เพื่อเดินหน้าระบบเศรษฐกิจประเทศ ย้ําประชาชนมีส่วนสําคัญในการหยุดการแพร่ระบาดของโรคโควิด 19 ได้
กระทรวงสาธารณสุข เร่งฉีดวัคซีนโควิด 19 ให้บุคลากรทางการแพทย์ทั่วประเทศ กลุ่มเป้าหมายในพื้นที่ระบาดและจังหวัดท่องเที่ยว เพื่อเดินหน้าระบบเศรษฐกิจประเทศ ย้ําประชาชนมีส่วนสําคัญในการหยุดการแพร่ระบาดของโรคโควิด 19 ได้ โดยเข้มมาตรการป้องกันตนเอง สังคม และองค์กร
บ่ายวันนี้ (23 เมษายน 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์โอภาส การย์กวินพงศ์ อธิบดีกรมควบคุมโรค แถลงสถานการณ์โรคโควิด 19 ว่า วันนี้ประเทศไทยมีผู้ติดเชื้อรายใหม่ 2,070 รายมาจากระบบเฝ้าระวังในโรงพยาบาล 1,902 ราย คัดกรองเชิงรุกในชุมชน 160 ราย ต่างประเทศ 8 ราย รักษาหายเพิ่ม 341 ราย เสียชีวิตเพิ่ม 4 ราย ทําให้ระลอกใหม่ตั้งแต่วันที่ 1 เมษายน 2564มีผู้ติดเชื้อสะสม21,320 ราย กําลังรักษา 19,873 ราย และเสียชีวิตสะสม 27 ราย
สําหรับผู้เสียชีวิต4 รายวันนี้ โดยรายแรกเป็นชายไทย อายุ 72 ปี กทม. ไม่มีโรคประจําตัว แต่มีประวัติไปในพื้นที่เสี่ยง, รายที่ 2 เป็นชายไทยอายุ 74 ปี จ.สงขลา เป็นผู้สัมผัสผู้ป่วยยืนยัน มีโรคประจําตัว ความดันโลหิตสูง หัวใจเต้นผิดจังหวะ, รายที่ 3 เป็นหญิงไทย อายุ 29 ปี จ.สมุทรปราการ มีโรคอ้วน เป็นผู้สัมผัสผู้ป่วยยืนยัน และรายที่ 4 เป็นชายไทย อายุ 83 ปี จ.สมุทรปราการ มีประวัติสัมผัสผู้ป่วยยืนยัน มีโรคประจําตัวความดันโลหิตสูง เบาหวาน ไตเรื้อรัง และโรคหัวใจ จะเห็นได้ว่าการระบาดระลอกนี้อัตราการเสียชีวิตมากกว่าปกติ มีอาการเปลี่ยนแปลงของโรค เช่น เกิดอาการปอดอักเสบค่อนข้างเร็ว ทําให้ต้องใช้เครื่องช่วยหายใจเร็วขึ้น ทั้งนี้กระทรวงสาธารณสุขได้ติดตามอย่างใกล้ชิด เพื่อศึกษาข้อมูลและนําไปปรับใช้ในการดูแลรักษาผู้ติดเชื้อต่อไป
นายแพทย์โอภาสกล่าวว่า สําหรับความคืบหน้าการฉีดวัคซีนโควิด19 ตั้งแต่วันที่ 28 กุมภาพันธ์ - 22 เมษายน 2564 ฉีดสะสม 964,825 โดส เป็นเข็มที่ 1 จํานวน 834,082 ราย เข็มที่ 2 จํานวน 130,743 ราย เฉพาะวันที่ 22 เมษายน ฉีดได้ 99,985 โดส เป็นเข็มที่ 1 จํานวน 87,465 ราย เข็มที่ 2 จํานวน 12,520 ราย บุคลากรทางการแพทย์และสาธารณสุขได้รับการฉีดวัคซีนเข็มที่ 1 แล้ว 413,117 คน เข็มที่ 2 จํานวน 60,489 คน รวมแล้วกว่าร้อยละ 90 จะเร่งฉีดให้บุคลากรส่วนที่ยังตกค้างในคลินิกให้แล้วเสร็จภายในสัปดาห์หน้า เพื่อให้เกิดความครอบคลุม รวมทั้งกลุ่มเป้าหมายในพื้นที่ระบาด และจังหวัดท่องเที่ยว
นายแพทย์โอภาสกล่าวต่อว่า การระบาดระลอกนี้เริ่มจากสถานบันเทิง และกระจายไปในหลายจังหวัด รวมถึงในสถานที่ทํางาน ครอบครัว และชุมชนเพิ่มมากขึ้น ปัจจัยเสี่ยงสําคัญคือการทํากิจกรรมร่วมกัน
การรับประทานอาหาร พบปะสังสรรค์ แม้แต่การสังสรรค์ในบ้านก็ทําให้เกิดการติดเชื้อในครอบครัวและผู้สูงอายุได้ จําเป็นต้องได้รับความร่วมมือของประชาชนเพื่อหยุดการระบาดและควบคุมโรค ซึ่งขณะนี้ประเทศไทยได้ดําเนินการใน 4 มาตรการหลักเพื่อควบคุมโรค ได้แก่มาตรการสาธารณสุขค้นหาผู้ป่วย ติดตามผู้สัมผัส กักกันโรค,มาตรการทางสังคมปิดสถานที่ที่เสี่ยงต่อการแพร่เชื้อ ลดกิจกรรมรวมกลุ่ม หลีกเลี่ยงการเดินทาง,มาตรการองค์กรได้แก่ ทํางานที่บ้าน(Work from home) ให้มากที่สุด, จัดสถานที่ในที่ทํางานให้ปลอดภัย หากพบผู้มีความเสี่ยงหรือผู้ติดเชื้อในที่ทํางาน อย่าตระหนก ให้ประเมินความเสี่ยงและงดกิจกรรมรวมกลุ่มทุกกรณี และมาตรการส่วนบุคคลสวมหน้ากาก เว้นระยะห่าง ล้างมือ หลีกเลี่ยงสถานที่มีคนแออัด เชื่อว่าหากร่วมมือร่วมใจกัน สัปดาห์หน้าจะเห็นผลซึ่งจะนําไปเป็นข้อมูลเสนอต่อ ศบค. ในการปรับมาตรการให้เหมาะสมกับสถานการณ์
สําหรับด้านเศรษฐกิจ นายกรัฐมนตรีมีนโยบายให้จังหวัดท่องเที่ยวได้รับการฉีดวัคซีนได้เร็วขึ้น เพื่อให้เกิดการขับเคลื่อนการท่องเที่ยวและระบบเศรษฐกิจประเทศเดินหน้าต่อได้ เช่น จังหวัดภูเก็ต ได้รับการฉีดวัคซีนครอบคลุมประชากรเป้าหมายแล้วเกือบทั้งจังหวัด เหลือเพียงประมาณร้อยละ 1 เท่านั้น
นายแพทย์โอภาสกล่าวถึง ประเด็นที่มีข้อเสนอเรื่องการเร่งฉีดวัคซีน โดยให้เอกชนร่วมจัดหาวัคซีนนั้นได้ประชุมคณะทํางานพิจารณาแนวทางการจัดหาวัคซีนเพิ่มเติมของประเทศไทย เมื่อวันอังคารที่ผ่านมา มีทั้งภาครัฐ เอกชน สภาหอการค้า และสภาอุตสาหกรรมร่วมประชุม ได้ข้อสรุปว่า จะฉีดให้ครอบคลุมทุกคนในประเทศเพิ่มขึ้น จากเดิมที่ตั้งเป้าไว้ว่าจะฉีด 70 ล้านโดส จะเพิ่มให้ได้ 100 ล้านโดส ขณะนี้มีวัคซีน 65 ล้านโดส จะต้องจัดหาอีก 35 ล้านโดส โดยมี 3 แนวทางคือ 1.ให้ภาครัฐ โดยกระทรวงสาธารณสุข และองค์การเภสัชกรรม ไปจัดซื้อเพิ่มเติม ขณะนี้ได้เจรจาไปแล้วหลายบริษัท 2.ภาคเอกชน โดยสภาหอการค้า ยินดีบริจาคเงินให้รัฐบาลซื้อวัคซีน ฉีดให้กลุ่มเป้าหมาย เช่น แรงงานในโรงงาน 10 ล้านโดส และ 3.โรงพยาบาลเอกชนขอจัดซื้อเอง เพื่อฉีดให้ผู้รับบริการของโรงพยาบาลเอกชน เช่น ผู้ที่มีโรคประจําตัว ทั้งนี้ การฉีดวัคซีนอยู่ภายใต้กติกาเดียวกัน คือ 1.มีระบบการฉีดและดูแลความปลอดภัย ตาม 8 ขั้นตอนที่กรมควบคุมโรคกําหนด 2.ระบบรายงานเชื่อมต่อกัน และ3.มีการติดตามอาการหลังการฉีดวัคซีน
**********************************23 เมษายน 2564